Hele to gange i løbet af natten til tirsdag var politiet på pletten og kunne anholde indbrudstyve på næsten fersk gerning.

Første gang var efter et sommerhusindbrud i Løkken, hvor to mænd på 20 og 21 år havde bilen fuld af designermøbler. En politipatrulje standsede dem lidt udenfor Løkken og anholdte dem begge på stedet. Senere på natten var den gal i Hjørring. Klokken fem tirsdag morgen blev en rude knust i en frisørsalon i Strømgade. Men blot fire minutter senere kunne en patruljevogn standse fire unge mennesker, en 18-årig pige og to unge mænd fra Hirtshals og en 20-årig mand fra Skagen. De var på vej væk fra stedet i en mørk bil med en trailer, da politiet stoppede dem og fandt diverse tyvekoster i bilen. Alle nattens gerningsmænd bliver afhørt i løbet af formiddagen.